हेडली की ख्वाहिश, बेटा बने पाकिस्तानी कमांडर  
लश्कर का आतंकवादी डेविड हेडली चाहता है कि उसका पांच साल का बेटा बड़ा होकर पाकिस्तानी सेना के कमांडो दस्ते में शामिल हो।
लश्कर-ए-तैयबा का आतंकवादी डेविड कोलमैन हेडली चाहता है कि उसका पांच साल का बेटा बड़ा होकर पाकिस्तानी सेना के विशेष कमांडो दस्ते स्पेशल सर्विस ग्रुप (एसएसजी) में शामिल हो। एसएसजी कारगिल घुसपैठ और भारत के साथ अन्य लड़ाइयों में अपनी भूमिका के लिए जानी जाती है।  पाकिस्तानी मूल के संदिग्ध आतंकवादी और अपने दोस्त तहव्वुर हुसैन राणा के खिलाफ सुनवाई के दौरान बतौर गवाह अदालत में पेश हुआ हेडली अपने बेटे की इसी मानसिकता के साथ परवरिस कर रहा है कि एक दिन वह एसएसजी का हिस्सा बने।  हेडली की इस परवरिस का ही नतीजा है कि एक दिन उसके बेटे के फुटबाल कोच ने उससे गेंद को पैर से मारने (किक करने) के लिए कहा तो उसने ऐसा नहीं किया, बल्कि बंदूक चलाने की मुद्रा में आ गया। इससे उसके भीतर भरी जा रही भावना का अंदाजा लगाया जा सकता है।  अपने बेटे के बारे में यह खुलासा हेडली ने शिकागो की अदालत में गवाही के दौरान किया था। अदालत में हेडली ने मंजूर किया था कि मुंबई हमले के लिए पाकिस्तानी खुफिया एजेंसी आईएसआई ने उसे मदद मुहैया कराई थी।  अदालत में बचाव पक्ष के एटॉर्नी ने हेडली से पूछा, तुम्हारा बेटा फुटबाल खेलता है। क्या यह सही है? हेडली ने इसका जवाब हां में दिया और बताया कि उसका बेटा पांच साल का है।  एटॉर्नी ने फुटबाल कोच से जुड़े वाकये का हवाला देते हुए पूछा, क्या तुमने अपने बेटे को यही सिखाया है? हेडली ने कहा, नहीं। उसने मुझे पाकिस्तान में बंदूक चलाते हुए देखा है। फिर एटॉर्नी ने सवाल किया, तुम अपने बेटे को क्या बनाना चाहते हो? उसने जवाब दिया, मैं चाहता हूं कि वह एसएसजी में शामिल हो। मैं खुद इसमें भर्ती होना चाहता था। मैंने कई बार उसे इस बारे में बताया है। मैं अपने बच्चे की इसी ढंग से परवरिस कर रहा हूं कि एक दिन वह इस दस्ते का हिस्सा बने। गौरतलब है कि एसएसजी की भूमिका कारगिल घुसपैठ में भी थी, हालांकि यहां उसे भारत के सुरक्षा बलों के हाथों की मुंह की खानी पड़ी थी।